Diari Oficial de la Generalitat Valenciana


Sumari del DOGV 9197, del 19-10-2021 (2021/10634)

RESOLUCIÓ de 14 d'octubre de 2021, de la Conselleria d'Educació, Cultura i Esport, per la qual es convoca el procés per a la constitució de consells escolars municipals de la Comunitat Valenciana.
----------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9197

Data del DOGV
:   19-10-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/10478


Data del document
:   14-10-2021

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport

RESOLUCIÓ de 14 d'octubre de 2021, de la Conselleria d'Educació, Cultura i Esport, per la qual es convoca el procés per a la constitució de consells escolars municipals de la Comunitat Valenciana. [2021/10362]  
El text refós de la Llei de consells escolars de la Comunitat Valenciana, aprovat pel Decret legislatiu, de 16 de gener de 1989, del Consell, té per objecte instrumentar la participació efectiva de tots els sectors socials afectats en la programació general de l'ensenyament dins l'àmbit de la Comunitat Valenciana, mitjançant la creació i regulació del Consell Escolar de la Comunitat Valenciana, els consells escolars territorials i els consells escolars municipals.  
En l'article 14, punt 4, del text refós de la Llei de consells escolars de la Comunitat Valenciana, modificat per la Llei 6/2010, de 28 de maig, de la Generalitat, es disposa que el mandat dels membres del consell escolar municipal serà de quatre anys.  
El Decret 111/1989, de 17 de juliol, del Consell, regula els consells escolars territorials i municipals, en compliment del que preveuen els articles 10 i 15 de la Llei de consells escolars de la Comunitat Valenciana. D'acord amb la disposició final primera d'aquest decret, correspon a la persona titular de la conselleria competent en matèria d'educació l'autorització per a dictar les disposicions necessàries per a aplicar-lo i desplegar-lo.  
L'Ordre de 3 de novembre de 1989, de la Conselleria de Cultura, Educació i Ciència, regula el procediment per a la constitució dels consells escolars municipals de la Comunitat Valenciana, en desplegament del Decret 111/1989, abans esmentat. D'acord amb el que es disposa en l'article huité d'aquesta ordre, la convocatòria correspon a la Conselleria d'Educació, Cultura i Esport, i el procés de desenvolupament i ordenació, als ajuntaments.  
Han transcorregut 4 anys des de l'última convocatòria d'eleccions per a la constitució dels consells escolars municipals, aprovada per la Resolució de 26 de setembre de 2017, de la Conselleria d'Educació, Cultura i Esport.  
Per tot això, en aplicació del que es disposa en l'article huité de l'Ordre de 3 de novembre de 1989, de la Conselleria de Cultura, Educació i Ciència; fent ús de les facultats que em confereix el Decret 173/2020, de 30 d'octubre, del Consell, pel qual s'aprova el Reglament orgànic i funcional de la Conselleria d'Educació, Cultura i Esport i l'Ordre 9/2021, de 7 de maig, de la Conselleria d'Educació, Cultura i Esport, de desplegament del Reglament orgànic i funcional de la Conselleria d'Educació, Cultura i Esport (DOG núm. 9081, d'11.05.2021), a proposta de la Direcció General d'Innovació Educativa i Ordenació i de conformitat amb aquesta, resolc:  
  
  
Primer  
Convocar per a l'any 2021 el procés per a la constitució de consells escolars municipals de la Comunitat Valenciana.  
  
Segon  
Autoritzar la Direcció General d'Innovació Educativa i Ordenació perquè dicte les resolucions necessàries en aplicació d'aquesta resolució. Les resolucions es publicaran i estaran disponibles en el web: https://ceice.gva.es/va/web/madres-padres-alumnos/eleccions-municipals, de la Conselleria d'Educació, Cultura i Esport.  
  
Tercer  
Aquesta resolució tindrà efectes des de l'endemà de la publicació en el Diari Oficial de la Generalitat Valenciana.  
  
Contra aquesta resolució, que esgota la via administrativa, es podrà interposar recurs contenciós administratiu en el termini de dos mesos a comptar des de l'endemà de la publicació, de conformitat amb el que disposa l'article 46 de la Llei 29/1998, de 13 de juliol, reguladora de la jurisdicció contenciosa administrativa o recurs potestatiu de reposició davant d'aquest mateix òrgan, en el termini d'un mes computat en els mateixos termes, de conformitat amb el que disposen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això sense perjudici que les persones interessades puguen presentar qualsevol altre recurs que estimen pertinent.  
  
València, 14 d'octubre de 2021.- El conseller d'Educació, Cultura i Esport: Vicent Marzà i Ibáñez.